Rupang » Khubor » Kynthah U bah Prestone, ba U Mukul, um ju pyntip lang, halor ka mat pynbeit pud ha u 2011\nShillong: Haba pynphai nia pyrshah ïa ka jingkynthoh u Nongïalam ka Liang Pyrshah u Dr Mukul Sangma pyrshah ïa ka jingpynbeit pud kaba la poi ruh sha ka jingïasoi soskular hapdeng ka Meghalaya bad Assam na ka liang u Symbud Myntri Rangbah ka jylla u Bah Prestone Tynsong, u la ong ba ha ki por jong ka jinglong Myntri Rangbah lei u Dr Mukul ym ju don satia kano kano ka jingïaphylliew jingmut ban shim lang ïa kino kino ki rai da ka kynhun myntri hynrei kiba bun hi ki dei beit kiba la shim da u MR ha ka por ba ïalam ïa ka sorkar MUA-I. U Bah Prestone u la kynnoh ruh ba u Myntri Rangbah ha u snem 2011 um ju ai jingtip lang shaphang ki 12 tylli ki jaka ïakajia pud. U Bah Prestone u la ong ba u nongïalam ka liang pyrshah u dei ban sahngeh syndon ban shna ishu politik ïa kane ka kam pynbeit pud.\n“U Dr Mukul hi uba la leh nadong shadong, ïa ki kot ki sla bad u la ai sha ka sorkar Assam. Nga don lang ha ka sorkar ha katei ka snem, hynrei um ju ai lang ki jingtip ba bniah shaphang ki 12 tylli jaka ïa kajia pud” ong u Bah Prestone.\n“Haba u Dr Mukul u long Myntri Rangbah ka jylla, u la ithuh ba ki don tang 12 tylli ki jaka ïa kajia pud bad ïa kane u la ai da ka jingthoh sha ka sorkar Assam ha u snem 2011” u la bynrap shuh shuh.\nHaba pynphai nia ïa ka jingkynnoh da u Dr Mukul ba ka sorkar ba la ïalam da ka NPP ka la kylla ka lanot jong ka jingshah ïalam bakla ha kaba ïadei bad ka jibgsoi ïa ka MoU bad ka sorkar Assam ban ïa pynbeit noh ïa ki 6 na ki 8 ki jaka ïa kajia pud na ka liang u Bah Prestone u la ong ba “U Dr Mukul kum u nongïalam ka liang pyrshah u dei ban kren da ka jingkit khlieh da kaba ai da ki jingkren bad ki jingkynthoh kiba dei ym ban pynkulmar khlieh ia ki paidbah nongshong shnong ka jylla. Nga khot nga wer ba u dei ban wan ban pynïasoh bad ka sorkar khnang ba kaei kaei ka rai kaba la shim ne ha kaba ïadei bad ka jingïasoi soskular bad ka Assam un sngewthuh ba ka dei ka kam ba dawa jingïaroh, wat pyrshang ban lehkai politik ïa kane ka kam ïap kam im ki pateng ban dang wan”\nHaba pynshai ba ka sorkar MDA u Bah Prestone u la ong ba ka sorkar ka ïeng beit ha ka nongrim ki kot ki sla ba la ai sha ka sorkar Assam ha u 2011 bad kane ka kam ka la poi sha kaba kut syndon tang shu dep sorjamin da ka sorkar India.\nU SMR u la buh jingkylli ruh ha kaba ïadei bad ka lum jyntep ha Maikhuli ba u Mukul u la leh aiu ban weng ïa ka jingeh kaba ki ïa kynduh. “Hato u lah ban leh? Dei kane ka sorkar kaba leh ïa kane ka kam. Ki jaka ha West Khasi Hills lei kiba la kam da ka sorkar Assam u Dr Mukul um pynpaw satia ba ki dei ki jaka ïakajia pud dei ma u hi uba la pynskhem ba kine ki jaka ki dei ki jong ka Assam bad balei un pynlong lang satpap ïa ngi”\nNa ka liang u SMR u la kyntu ïa ki seng saiñ pyrthei ba kin kiar na kaban pynlong ishu politik ïa ka kam pynbeit pud bad ka mat Them Motor.\n“Kum ki briew ngin don la ka jong ka jingsngew bad ka jingsngewthuh kaba nga i shyrkhei ka dei ïoh ba ka jingsngew pihuiñ namar kane ka sorkar ka lah ban poi shaduh kane ka thong. Nga tieng ïoh ki briew kin pyrkhat ïa ka ïohnong saiñ pyrthei ha kaba ïadei bad ka kam pynbeit pud bad ka Them Motor kumta nga kyntu ba kin ym leh satia kumta” ong shuh shuh u Bah Prestone.\n“Ka sorkar NPP kam leh politik ïa kane ka kam namar ngi pyrkhat ïa ka lawei ki pateng ban dang wan bad wat kynnoh ba ngi shim rai kyrkieh ne bam ja khluit namar lada ngim leh ma ngi la 50 snem ym ju don ban nud ban pynkut ïa ka jingïakajia pud” u la bynrap.\nU Bah Prestone u la ïathuh ruh ba ka sorkar ka ïeng skhem triang ba da leilei kan ym don ka jingkyrtiang dien ïa kane ka kam khnang ba ngin nym bteng ka jingduh ki jaka sha ka Assam u la bynrap.\nHalor ka deng mask, ai dorkhas ka AIM sha Synod College